b'\n_START_ARTICLE_\nOmaninlahti\n_START_PARAGRAPH_\nOmaninlahti (arab. \xd8\xae\xd9\x84\xd9\x8a\xd8\xac \xd8\xb9\xd9\x85\xd8\xa7\xd9\x86\xe2\x80\x8e; khal\xc4\xabj \xca\xbfum\xc4\x81n, pers. \xe2\x80\x8f \xd8\xaf\xd8\xb1\xdb\x8c\xd8\xa7\xdb\x8c \xd8\xb9\xd9\x85\xd8\xa7\xd9\x86\xe2\x80\x8e;dary\xc4\x81-ye \xca\xbfom\xc4\x81n) on oikeastaan Intian valtameren sivumeri tai salmi, joka yhdist\xc3\xa4\xc3\xa4 Arabianmeren Hormuzinsalmen kautta Persianlahdelle._NEWLINE_Omaninlahden pohjoisranta kuuluu Iranille ja Pakistanille, lounaisrannalla ovat Arabiemiirikunnat ja Oman. Noin 560 kilometri\xc3\xa4 pitk\xc3\xa4 Omaninlahti on it\xc3\xa4p\xc3\xa4\xc3\xa4st\xc3\xa4\xc3\xa4n noin 320 kilometri\xc3\xa4 leve\xc3\xa4. Omaninlahden luoteisrajalla, ennen Persianlahden suun Hormuzinsalmen kapeinta osaa, meriv\xc3\xa4yl\xc3\xa4 on kavennut jo noin 85 kilometrin levyiseksi._NEWLINE_Merialueella kalastetaan jonkin verran, mutta strategisesti keskeist\xc3\xa4 on Omaninlahden tarjoama meritie Persianlahden \xc3\xb6ljyntuotantoalueelle. Maailman t\xc3\xa4rkeimmill\xc3\xa4 \xc3\xb6ljyntuoja- ja viej\xc3\xa4mailla on siksi suuri kiinnostus alueen turvallisuudesta.'